Su-25
Suchoj Su-25 (NATO kodas: „Frogfoot“) – vienvietis, dviejų variklių reaktyvinis šturmo (antžeminių pajėgų paramos) lėktuvas, sukurtas Sovietų Sąjungoje. Pirmasis prototipas pirmąjį skrydį atliko1975 m. vasario 22 d. Po bandymų lėktuvas serijiniu būdu buvo pradėtas gaminti 1978 m. Tbilisyje. Teigiama, kad Su-25 buvo sukurtas į JAV KOP ginkluotę nepriimto Northrop YA-9 pagrindu. Su-25 yra eksploatuojamas daugelio šalių karinėse oro pajėgose; Su-25 buvo aktyviai naudojami Afganistano kare. Irako KOP jį aktyviai naudojo 1980-1989 m. Irako-Irano kare. Dauguma Irako Su-25 buvo sunaikinti arba pasitraukė į Iraną 1991 m. Persijos įlankos karo metu. Su-25 taip pat buvo naudojamas 1993 m. Abchazijos konflikte, 2001 m. Makedonijos oro pajėgos juos naudojo kovoje prieš albanų sukilėlius, 2008 m. Gruzija ir Rusija juos naudojo Pietų Osetijos karo metu, Rusija ir Ukraina - 2022 m. prasidėjusioje Rusijos invazijoje į Ukrainą. Afrikos valstybės, įskaitant Dramblio Kaulo Krantą, Čadą ir Sudaną, plačiai naudojo Su-25 vietiniuose sukilimuose ir pilietiniuose karuose.